Publication: Magyar Közlöny
Issue: MK-2000-133 (Year: 2000, Number: 133)
Era: 1990-2004
Section: a 20/1997. (II. 13.) Korm. rendelethez]
Paragraph Index: 140

12. Ha a telephelyen tagintézmény működik a tagintézmény négyzetet X jellel kell jelölni. A telephely akkor minősül tagintézménynek, ha a fenntartó az intézmény alapító okiratában annak nyilvánította. E döntésnél figyelembe kell venni a székhelytől való távolságot, az ellátott feladatokat, az irányítás, a képviselet megvalósításának lehetőségeit. Tagintézmény keretében kizárólagosan a közoktatási intézmény alapfeladata látható el, vagyis az a feladat, amely meghatározza az intézmény típusát. Ilyen feladat lehet a székhelyen ellátott feladattal azonos vagy a székhelyen ellátott feladattól különböző típusú feladat. Nem lehet tagintézményként működtetni a közoktatási intézményhez tartozó kiszolgáló vagy funkcionális feladatot ellátó telephelyeket, mint például konyha, raktár, mosoda. A tagintézmény a legkülönbözőbb közoktatási feladatot láthatja el. Így például az általános iskola a székhelyén elláthatja a nappali rendszerű iskolai oktatást, míg a tagintézményben a felnőttoktatást. Nem kizárt azonban az sem, hogy mind a székhelyen, mind a tagintézményben nappali rendszerű általános iskolai oktatás folyjon. Ugyancsak megszervezhető úgy a közoktatási intézmény, hogy a székhelyen az általános iskolai oktatás, míg a tagintézményben a gimnáziumi oktatás folyik.

Source: https://magyarkozlony.hu/hivatalos-lapok/38f7c078af9081f050d7956a54ed66f91e5cae7b/dokumentumok/af867356a1e9d2d87824220d89a0b11d42c27bef/letoltes